Hepatitis onder kinders – 12 al dood(Argieffoto) Altesaam 12 kinders is reeds dood aan ŉ vreemde soort hepatitis sedert dit weke gelede vir die eerste keer in Brittanje opgemerk is. Die oorsprong van hierdie siekte is nog onbekend. Die Europese Unie (EU) se gesondheidshoofde het verlede week gesê dat altesaam 11 kinders wêreldwyd dood is en dat nog ŉ sterfte Donderdag in Ierland aangemeld is. Die Europese sentrum vir siektevoorkoming en -beheer (ECDC) het bygevoeg dat daar wêreldwyd 492 bekende gevalle van hierdie skynbaar dodelike lewersiekte is. Vyf sterftes is vroeër in die VSA bevestig, nog vyf in Indonesië en een in Palestina. Altesaam 21 lande het sedert April ŉ ernstige soort hepatitis onder kinders, meestal onder die ouderdom van tien, opgemerk. Die meeste van die wêreldwye gevalle is tot dusver in Brittanje (176) en die VSA (109) aangemeld. Minstens 26 van die siek kinders het sedertdien leweroorplantings nodig gehad, berig Daily Mail. Die meeste kinders het egter ten volle herstel. Wetenskaplikes krap steeds kop oor wat hierdie ongewone siekte kan veroorsaak, maar vermoed nou dat dit moontlik deur ŉ groep virusse wat gewoonlik verkoue veroorsaak, aangevuur word. Die algemene virusse wat hepatitis veroorsaak, is hepatitisvirusse A, B, C en E, maar hierdie soort virusse is nie onder enige van die gevalle wat wêreldwyd aangemeld is, gewaar nie. Driekwart van Brittanje se gevalle het positief vir adenovirusse getoets, wat dit nou die hoofverdagte maak. Wetenskaplikes ondersoek tans of ŉ muteerde stam adenovirusse tot so ŉ mate ontwikkel het dat dit noodlottig is, of dat die Covid-19-pandemie kinders se immuniteit vir ander siektes verswak het, berig Daily Mail. Wetenskaplikes kan nog nie die moontlikheid uitsluit dat die koronavirus dalk verband hou met die betrokke siekte nie. Covid-19-entstowwe is egter as ŉ moontlik oorsaak uitgesluit omdat die meerderheid van siek kinders weens hul jong ouderdom nog nie ingeënt is nie. Gesondheidshoofde in Brittanje het egter verlede week aangevoer dat blootstelling aan honde moontlik ook blameer kan word vir die vreemde soort hepatitis wat kinders onder lede het. Dié land meen dat ŉ groot aantal Britse kinders wat die siekte opgedoen het, se gesinne honde het. Die amptenare het nie uitgebrei waarom die skuld moontlik op honde gepak kan word nie, maar dit is wyd bekend dat honde wel draers is van adenovirusstamme. Terwyl wetenskaplikes nog probeer uitpluis vanwaar hierdie siekte afkomstig is, het die Amerikaanse sentrums vir siektebeheer en ‑voorkoming (CDC) intussen dokters wat kinders met hepatitis behandel, aangesê om lewermonsters vir ontleding te neem. Ouers word ook aangeraai om ŉ afspraak by hul huisdokter te maak as hul kind simptome van hepatitis ontwikkel, wat ligte of gryskleurige stoelgange, donker urine of ŉ vergeling van die oë en vel insluit.